32010D0072
L 036/36
SLUŽBENI LIST EUROPSKE UNIJE
ODLUKA KOMISIJE
od 8. veljače 2010.
o neuvrštenju određenih tvari u priloge I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
(priopćena pod brojem dokumenta C(2010) 751)
(Tekst značajan za EGP)
(2010/72/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 16. stavak 2. drugi podstavak,
budući da:
(1)
Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg programa rada iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđuje se popis aktivnih tvari koje trebaju biti predmet procjene s ciljem mogućeg uvrštavanja u priloge I., I.A ili I.B Direktivi 98/8/EZ.
(2)
Za određen broj kombinacija tvari/pripravaka s toga popisa, ili ni jedan sudionik više ne sudjeluje u programu revizije, ili državi članici koja je imenovana izvjestiteljicom o procjeni u roku utvrđenom u člancima 9. i 12. stavku 3. Uredbe (EZ) br. 1451/2007 nije dostavljena cjelovita tehnička dokumentacija.
(3)
Stoga je Komisija, u skladu s člankom 11. stavkom 2., člankom 12. stavkom 1. i člankom 13. stavkom 5. Uredbe (EZ) br. 1451/2007, o tome obavijestila države članice. Ta je obavijest 13. siječnja 2009.,11. veljače 2009. i 11. ožujka 2009. također objavljena za javnost elektroničkim putem.
(4)
U razdoblju od tri mjeseca nakon tog objavljivanja nijedna osoba ili država članica nisu izrazile interes za preuzimanje uloge sudionika za predmetne tvari i vrste pripravaka.
(5)
U skladu s člankom 12. stavkom 5. Uredbe (EZ) br. 1451/2007, predmetne tvari i vrste pripravaka stoga ne treba uvrstiti u priloge I., I.A ili I.B Direktivi 98/8/EZ.
(6)
U interesu pravne sigurnosti, biocidne pripravke koji sadrže aktivne tvari za vrste pripravaka navedene u Prilogu ovoj Odluci nakon određenog datuma više se ne bi smjelo stavljati na tržište.
(7)
Mjere predviđene ovom Odlukom su u skladu s mišljenjem Stalnog odbora za biocidne pripravke,
DONIJELA JE OVU ODLUKU:
Članak 1.
Tvari navedene u Prilogu ovoj Odluci za navedene vrste pripravaka ne uvrštavaju se u priloge I., I.A ili I.B Direktivi 98/8/EZ.
Članak 2.
U smislu članka 4. stavka 2. Uredbe (EZ) br. 1451/2007, biocidni pripravci koji sadrže aktivne tvari za vrste pripravaka navedene u Prilogu ovoj Odluci više se ne stavljaju na tržište počevši od 9. veljače 2011.
Članak 3.
Ova je Odluka upućena državama članicama.
Sastavljeno u Bruxellesu 8. veljače 2010.